, อาหารโลกขึ้น10%สูงกว่าช่วงพีกปีที่แล้ว
ดัชนีราคาอาหารโลก ก.ค. พุ่งขึ้น 10% สูงกว่าระดับแพงสุดของปีที่แล้ว เอเปกวอนอย่าซ้ำเติมด้วยกฎหมายห้ามส่งออกอาหาร
1 ก.ย. 2555

ดัชนีราคาอาหารโลก ก.ค. พุ่งขึ้น 10% สูงกว่าระดับแพงสุดของปีที่แล้ว เอเปกวอนอย่าซ้ำเติมด้วยกฎหมายห้ามส่งออกอาหาร 
ธนาคารโลก (เวิลด์แบงก์) เปิดเผยดัชนีราคาอาหารล่าสุดของเดือน ก.ค. ว่า ราคาอาหารโลกได้ปรับตัวเพิ่มขึ้นอย่างรวดเร็วถึง 10% อันเนื่องมาจากปัญหาภัยแล้งในสหรัฐและกลุ่มประเทศยุโรปตะวันออก ซึ่งทำให้สินค้าเกษตรส่วนใหญ่ราคาแพงขึ้นถ้วนหน้า ยกเว้นข้าวที่มีราคาถูกลง 4% เนื่องจากประเทศไทยและประเทศผู้ปลูกข้าวสามารถเก็บเกี่ยวผลผลิตได้มาก
เวิลด์แบงก์ ระบุว่า ดัชนีราคาอาหารโลกเดือน ก.ค.ที่ผ่านมานั้น ปรับตัวสูงขึ้นกว่าช่วงเดียวกันของปีที่แล้ว 6% และยังสูงกว่าช่วงที่แพงที่สุดเมื่อเดือน ก.พ. 2554 อยู่ 1% อีกด้วย โดยราคาข้าวโพดและธัญพืชปรับตัวสูงขึ้นถึง 25% หลังจากที่ข้าวโพดได้ทำราคาสูงสุดทุบสถิติ 8.49 เหรียญสหรัฐต่อบุชเชล ไปเมื่อต้นเดือนนี้ ขณะที่ถั่วเหลืองก็มีราคาแพงขึ้น 17% โดยทำราคาทุบสถิติที่ 17.78 เหรียญสหรัฐต่อบุชเชล เมื่อวันที่ 30 ส.ค. 
อย่างไรก็ตาม บรรดาผู้เชี่ยวชาญของธนาคารโลกเชื่อว่า จะไม่เกิดวิกฤตการณ์ราคาอาหารโลกซ้ำรอยเหมือนกับในปี 2551 ขึ้นอีก ในขณะที่บรรดารัฐมนตรีคลังของกลุ่มประเทศเขตเศรษฐกิจเอเปก 21 ประเทศ ก็ได้ออกแถลงการณ์เรียกร้องไม่ให้ประเทศต่างๆ ออกมาตรการห้ามส่งออกอาหาร เพราะจะยิ่งซ้ำเติมสถานการณ์ราคาอาหารแพงให้เลวร้ายลง